笑看天下:走火入魔 恐難克制-施友朋 評論員
2024年04月18日 00:04
東網電視
更多新聞短片
中東地區局勢波譎雲詭,確係事實。以哈戰事以來,以色列總理內塔尼亞胡不受美國規勸,喺加薩地帶狂轟濫炸,造成人道災難。以軍上月圍困加薩北部嘅希法醫院,直至今個月頭撤出,加薩衞生工作人員和居民15日仍在醫院建築內挖出15具屍體。以哈新一輪談判仍然陷僵局,意味未來仍有更多巴人受害。
內塔尼亞胡殺得性起,加薩人道危機備受批評後,佢又成功轉移視線,就係挑事端攻擊伊朗駐敍利亞大使館,招來伊朗發射逾300件武器,包括自殺式無人機、彈道導彈和巡航導彈。一般認為,伊朗的報復並非動真格,皆因事前已張揚會通過不同渠道作攻擊,意思就係以免各方出現誤判,讓美以等國成功攔截99%嘅導彈和無人機。如此一來,伊朗總算以「最低成本」向國民交代大使館被襲事件。
之不過,內塔尼亞胡卻已經成功拉美國落水!美國總統唔頭痕都難,拜登雖然表明一旦以色列報復伊朗,美國絕不會參與其中。美國極力想樹立中立形象,避免再陷入昔日打阿富汗嘅泥沼!最弊內塔尼亞胡全不受美國控制,美國起初大力支持以軍攻打加薩,以致釀成滅絕巴人嘅人道主義危機,依家內塔尼亞胡又擴大中東戰火!此刻,以軍戰時內閣連續3日開會,商討如何回應伊朗空襲,據悉空軍已準備就緒。美媒報道,美方預期以方將實施有限度反擊;國際社會更關注以色列會否打擊伊朗核設施報復。
目前美歐甚至中國都希望各方克制,唔希望局勢進一步升級。之不過,內塔尼亞胡已「走火入魔」,已然不知克制為何物,一旦又對伊朗狂轟濫炸,攻擊伊朗核設施,伊朗嘅報復行動,一旦再出手,恐怕不會再是「無人機表演」咁簡單!